૧૯૬૩માં તેલ અવિવના ડૉ. સ્ટેઇનબર્ગે, લોકોને પ્રેરણા આપે તેવી હિંમતભરી સત્યઘટનાઓ બાબતે સાહેદી આપી હતી. સ્યૂટન ટેકરીના વિસ્તારમાં સ્ટેઇનબર્ગે એક ડૉક્ટર તરીકે સેવાઓ આપી હતી. સિલેસિયાએ રશિયનોને ટેકો આપ્યો હોવાને કારણે, લાઇબરેકના ગવર્નર મોરેવિયાના વિશાળ વિસ્તારમાંથી લેબર કેમ્પોને બહાર રાખવામાં વધુ સફળ થયા ન હતા. ટેકરીઓમાં ફેલાયેલી નવી છાવણીઓમાંની એકમાં આવેલી એક જેલની અંદર સ્ટેઇનબર્ગને રાખવામાં આવ્યો હતો. લ્યુફ્તવેફની એ છાવણીમાં ખાનગી વિમાનોના કેટલાક ખાસ ભાગો જ બનાવવામાં આવતા હતા. એ છાવણીમાં ચાર સો કેદીઓ રહેતા હતા. સ્ટેનબર્ગના કહેવા મુજબ ત્યાંનું ખાવાનું અત્યંત ખરાબ હતું અને કામનો બોજો અસહ્ય હતો. બ્રિનિલિટ્ઝની છાવણી અંગેની અફવા સાંભળીને સ્ટેનબર્ગે ગમે તેમ કરીને એક પાસની વ્યવસ્થા કરી, અને ફેક્ટરી ટ્રકની મદદથી ઓસ્કરને મળવા ગયો. તેના કહેવા મુજબ, ઓસ્કર તો તરત જ બ્રિનલિટ્ઝના સ્ટોરનો એક ભાગ તેને સોંપી દેવા તૈયાર થઈ ગયો હતો. ઓસ્કરને જે મુખ્ય પ્રશ્ન અટકાવતો હતો તે એ હતો, કે એવું કયું કારણ બતાવી શકાય જેના કારણે સ્ટેઇનબર્ગ ખાદ્યસામગ્રી લેવા માટે બ્રિનિલિટ્ઝની અંદર નિયમિત રીતે આવી શકે? આખરે એવું નક્કી કરવામાં આવ્યું કે છાવણીના દવાખાનામાં દવા લેવા જેવા કોઈક બહાને એ છાવણીમાં નિયમિત આવ-જા કરતો રહેશે.